Il-binja fejn hemm it-taqsima tal-Emergenza f’Mater Dei ma tiflaħx piż biex jinbena sular ieħor għal aktar swali. Dan ikkonfermah il-Ministru tas-Saħħa Konrad Mizzi li qal li saru testijiet apposta qabel beda l-progett ta’ €11-il miljun għal swali ġodda fl-Emergenza u rriżulta li l-istrutturi tal-konkrit li qegħdin iżommu l-binja ma jifilħux il-piz biex jinbena sular ieħor. Dan ifisser li qabel ma jittella’ l-bini jrid isir xi ħaġa li tiżgura li l-binja hija sigurà. Il-Ministru tas-Saħħa Konrad Mizzi qal li sejjaħ lil pulizija biex tinvestiga l-każ ħalli fi kliemu jkun hemm kontabbilità politika, teknika u kuntrattwali. Il-Ministru Mizzi qal li l-investigazzjoni trid issir malajr għax il-Gvern ma jridx isaħħaħ il-binja u jgħatti l-mod kif inbena l-isptar oriġinarjament. F’lulju li għadda, ma’ TVM il-Perit John Papagiorcopulo mill-Fondazzjoni għas-Servizzi Mediċi kien qal li kienu għaddejjin bosta xogħlijiet ta’ tħejjija mal-kuntrattur qabel ma jibda l-bini. F’intervent li għamel dalgħodu fuq Radju Malta waqt il-programm Ħadt l-Aħbar, il-Ministru qal li fl-aħħar ġimgħat il-kuntrattur li ngħata l-kuntratt biex jibni żewġ sulari fuq l-Emerġenza biex jiddaħħlu 68 pazjent ġdid f’Mater Dei kellu obbligu li jagħmel analiżi tal-kolonni tal-konkrit. Semma kif il-Fondazzjoni għas-Servizzi Mediċi kienet informat lill-kuntrattur li l-binja kienet b’saħħitha biżżejjed skont ċertifikazzjoni li ħarġet fi żmien Gvern Nazzjonalista f’Marzu tal-1996. Madankollu qal li hekk kif saru l-ewwel test f’Malta, ħarġu riżultati inkwetanti fejn kien hemm kolonni li kienu b’saħħtihom u oħrajn li ma kinux b’saħħithom kemm meħtieġ. Qal li fit-tieni testijiet li saru wkoll irriżulta li kien hemm nuqqasijiet u inkonsistenti. Għalhekk qal li fil-preżent qed isiru t-tielet sett ta’ testijiet li mistennija jaslu fil-jiem li ġejjin. Huwa sostna li l-istruttura preżenti ma tiflaħx binja oħra fuqha u wara li jaslu t-tielet sett ta’ testijiet jittieħdu miżuri ta’ mitigazzjoni biex din il-binja tkun protetta. Dr Mizzi sostna li l-Gvern qed jaħdem fuq tliet binarji f’dan ir-rigward. Semma li se jkun qed jinvestiga x’ġara fil-passat bil-għan li jkun hemm akkontabbilità politika u li se jkunu qegħdin iqabbdu inġinieri forensiċi barranin biex jagħmlu analiżi dettaljata ta’ dak li nstab. Fl-istess waqt qal li diġà għaddew l-informazzjoni lil pulizija. It-tieni prijorità li semma l-Ministru hija dik li jassiguraw is-sigurtà tal-pazjenti u l-ħaddiema waqt li jassiguraw ukoll li l-fondi Ewropej li hemm allokati għal dan il-proġett ma jintilfux. Qal li għaldaqstant l-inġiniera forensiċi barranin se jkunu qed janalizzaw il-binja u l-kuntratti kollha biex ikollhom rapport b’saħħtu biex jieħdu azzjoni abbażi tiegħu. Dwar iż-żewġ sulari ġodda fuq l-Emerġenza, il-Ministru qal li dawn jiswew €11-il miljun li 85% minnhom huma ffinanzjati b’fondi tal-UE. Qal li jekk ma jitlestewx sa Ġunju 2015 jintilfu l-fondi. Sostna li huwa imposibbli li dawn jinbnew fuq l-istruttura tal-Emerġenza u għalhekk mill-ewwel bdew il-ħidma li jsibu żewġ siti alternattivi f’Mater Dei biex jidentifikaw fejn se jinbnew dawn iż-żewġ sulari. Qal li diġà ġew identifikati iżda sostna li hemm aktar minn għażla waħda.